 1. Philippe, par la grâce de Dieu, roy de France, à tous ceux qui verront et orront ces présentes lectres, salut. Saichent tuit que nous avons donné et octroyé à la ville de Varennes, assise devant Trischastel et à tous les habitans en la dicte ville les franchises que s’ensuigvent, sauf ce que, en la dicte ville, ne pourra nuz de noz hommes qui doient morte main ne for mariage, ne qui soient de serve condition, estre retenuz pour demourer ne pour avoir les franchises de la dicte ville.  2. Premièrement, tous les hommes qui en la dicte ville demourent soubz nous et en nostre justice, nous retenons par telle manière que chascung bourjois qui demourra en la dicte ville, nous payera chacung an au jour de la Sainct Remy, pour sa maison et pour son meix une géline de coustume, et en celuy jour meismes cinq soulz de tournois petis, et en ce païant li dit bourjois seront quictes et délivrés de toutes tailles, de toutes exactions et de toutes coustes.  3. Et ce nous fesions fours ou molins en la dicte ville et ou finaige, ledict borjois y moldroient et auroient par telle coustume comme on cuit et meust es fours et es molins dou pays.  4. Et nous rendront fourfez et amendes, ainsi comme l’en a accoustumé jusques au temps dores; c’est assavoir, pour la plaine amende, trois soulz, pour le cop plain, cinq solz; pour le sanc, quinze solz; et à jour de marchiez, soixante soulz pour le sanc.  5. Liquel marchiez doibt estre au mardi frans et avoir conduit ung jour devant et ung jour après, et en cette ville doivent estre deux foires chacun an franches et conduittes ung jour devant et ung jour après; c’est assavoir, le jour de la my aoust, l’une des dictes foires et l’aultre le jour de la feste Sainct Ylaire, à vingtz jours de Noël.  6. Et qui fera d’arme molue ou fera murtre ou rapt ou larrecin ou mectre feug en maison, il sera en nostre volunté.  7. Qui fourmera champ, se il font pais, chascuns nous payera cinq solz; se il font arme et ont faict le grant sairement, chascuns payera quinze solz; li vaincuz en bataille, chascuns payera soixante soulz ce ce n’est multres, homicides, rapz ou incendaires ou larrecins ou traïsons, de quoy il sera lors à nostre volenté.  8. Et li dit bourjeois iront en nostre ost et en nostre chevaulchiée, laquelle chevauchiée ou les quelz oz doibt estre dénoncyez par le prevost commung de la dicte ville.  9. Liquel prévost doit estre mis par le commun acort de nous et de Guy, seigneur de Trichastel. 10. Et qui n’ira ou envoyera, il payera dix soulz d’emende qui seront parti entre nous et le dict Guy, et toutes manières d’yssues de la dite ville. 11. Et nuz de ces diz borjois ne pourra estre mis en prison ne retenus se il puet donner sufisant pleige par droit faisant, se il n’est pris pour multre ou pour larrecin ou pour rapt ou pour tel faict pourquoy il doibt perdre vie ou membre. 12. Et ne seront menés nus de ces diz bourjois pour plait hors de la ville de Varennes, ains répondront en la ville de ce qui appartiendra à court laye. 13. Et chascuns de ces diz bourjois pourra vendre et acheter héritaiges chascuns à chascun, selon ce que il ont acoustumé jusques à ce temps dores en la dicte ville. 14. Et quant aucuns des diz bourjois aura vendu son héritaige, il s’en puet aler franchement s’il n’a meffaict par quoi il doit perdre vie ou membre, et peut revenir quant il li plaira. 15. Li bourjois de la dicte ville feront garder leur bois, leur bledz, leur preys, leur vignes, leur jardins et leur autres biens aux champs, ainsi comme ilz ont usé tousjours. 16. Et chascuns qui viendra demourer en ceste dicte ville jurera en bonne foy à garder le cors des seigneurs et les droictures de la dicte ville et des appartenances. 17. Et toutes les foiz que nous mectrons ou remuerons nostre prévost, il jurera toutes les choses dessus dictes à tenir et à garder en bonne foy. 18. Et promectons que le droit qui nous appartient en la dite ville nous ne vendrons ne ne dourons ne aliénerons ne ne mectrons en autrui main que cil ne la teigne que sera cuens de Champaigne, et toutes ces choses dessus dictes, promectons nous à garder et à tenir fermement sans aler en contre en tout ou en partie à tousjoursmais. En tesmoing de laquelle chose, nous avons fait faict mectre nostre séel à ces présentes lectres, sauf nostre droit et le droit d’autrui. Et nous, Jehanne, par la grâce de Dieu, royne de France et de Navarre, et contesse paladine de Brye et de Champaigne, toutes les choses si comme elles sont dictes et expressées, voulons, loons, gréons, et approuvons tant comme en nous est, et à la plus grant sehurté de ces choses, nous avons fait mectre nostre séel en ces présentes lectres, avec le séel nostre très cher seigneur dessus dict. Ce fust faict et donné l’an de grâce mil deux cens quatre vingtz et quatorze, au mois de janvier.